‘હું બધું સહન કરી શકું છું પણ તારી આંખોમાં આંસુ નહીં, મધુ…. કેટલીવાર મેં કહ્યું તને? જો તું કહેશે તો છેલ્લે તો એ જ કરીશું જે તારું મન કહે પણ મેં ફક્ત તને એક ચેતવણી આપી, આ જે લાઈફ છે તે સદંતર બદલાઈ જશે, તું જેને અત્યારે જે વસ્તુને ગળાનો હાર માને છે ને તે પગની બેડી લાગશે…..’ રાજા સમજાવટના સૂરે બોલ્યો. પોતાના શબ્દોની અસર માધવી પર થઇ રહી છે તેની ખાતરી થતાં એ પાસે આવ્યો ને તેના કપાળ અને આંખો ચૂમી લીધા : માધવી, આપણે સર્જાયા છીએ જ એકબીજા માટે પણ, આ એક નવી જિંદગીને આવકારવાની વાત છે. એ માટે આપણે માનસિક રીતે તૈયાર છીએ ખરા? તે એ પ્રશ્ન પોતાની જાતને પૂછ્યો છે? રાજાએ બરાબર નિશાન સાધ્યું હતું.